送范至能制置
作者：李石
朝代：宋

paragraphs: 孔子不到秦，右軍念西岷。
劍關鐵嶺江，與世隔紅塵。
天亦惜祕境，我豈世間人。
天上紫微郎，筆端演絲綸。
跨象桂林郡，騎鯨芙蓉津。
五嶺與三峽，緣雲躡星辰。
憶公玉帳初，草木生華春。
豢龍赤城家，長生定前身。
扁舟載西子，五湖浮海濱。
莫作去來想，雪山輕重均。
况從尺一招，甘泉問鬼神。
廟謨蓍龜舊，鼎味桃李新。
虞衡備編載，我亦願卜鄰。